和運使舍人觀潮  其二
作者：范仲淹
朝代：宋

paragraphs: 把酒問東溟，潮從何代生。
寧非天吐納，長逐月虧盈。
暴怒中秋勢，雄豪半夜聲。
堂堂雲陣合，屹屹雪山行。
海面雷霆聚，江心瀑布横。
巨防連地震，羣檝望風迎。
踊若蛟龍鬭，奔如雨雹驚。
來知千古信，迴見百川平。
破浪功難敵，驅山力可并。
伍胥神不泯，憑此發威名。